CELEX: 32019R0442
Language: lt
Date: 2018-12-12 00:00:00
Title: 2018 m. gruodžio 12 d. Komisijos deleguotasis reglamentas (ES) 2019/442, kuriuo, siekiant patikslinti reikalavimą, kad kainos atitiktų vyraujančias rinkos sąlygas, taip pat atnaujinti ir ištaisyti tam tikras nuostatas, iš dalies keičiamas ir ištaisomas Deleguotasis reglamentas (ES) 2017/587 (Tekstas svarbus EEE.)

20.3.2019   
               
               
                  LT
               
               
                  Europos Sąjungos oficialusis leidinys
               
               
                  L 77/56
               
            
         KOMISIJOS DELEGUOTASIS REGLAMENTAS (ES) 2019/442
         2018 m. gruodžio 12 d.
         kuriuo, siekiant patikslinti reikalavimą, kad kainos atitiktų vyraujančias rinkos sąlygas, taip pat atnaujinti ir ištaisyti tam tikras nuostatas, iš dalies keičiamas ir ištaisomas Deleguotasis reglamentas (ES) 2017/587
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 4 straipsnio 6 dalį, 14 straipsnio 7 dalį, 22 straipsnio 4 dalį ir 23 straipsnio 3 dalį,
         kadangi:
         
                     (1)
                  
                  
                     Komisijos deleguotajame reglamente (ES) 2017/587 (2) prekyboms vietoms ir sistemingai sandorius savo viduje sudarantiems tarpininkams nustatyti skaidrumo reikalavimai dėl akcijų, depozitoriumo pakvitavimų, biržinių fondų, sertifikatų ir kitų panašių finansinių priemonių. Visų pirma Deleguotajame reglamente (ES) 2017/587 nurodyta, kad sistemingai sandorius savo viduje sudarančių tarpininkų paskelbtos kainos atitinka vyraujančias rinkos sąlygas, kaip nustatyta Reglamento (ES) Nr. 600/2014 14 straipsnio 3 dalyje, kai paskelbimo metu jos yra artimos tos pačios finansinės priemonės lygiaverčio dydžio kotiruotei likvidumo požiūriu labiausiai susijusioje tos finansinės priemonės rinkoje. Todėl sistemingai sandorius savo viduje sudarantys tarpininkai gali teikti kotiruotes nepaisydami minimalaus kainos padidėjimo (toliau – kainos pokyčio dydis) reikalavimo, kurio privalo laikytis prekybos vietos;
                  
               
                     (2)
                  
                  
                     sistemingai sandorius savo viduje sudarantys tarpininkai gali skelbti kainas naudodamiesi mažesniais kainos pokyčio dydžiais, palyginti su prekybos vietomis, todėl investuotojams gali būti siūlomos minimaliai geresnės kainos. Tačiau tokios kotiruotės daro neigiamą poveikį bendrai turimo likvidumo kokybei ir veiksmingam finansinių priemonių vertinimui bei įkainojimui ir nepadeda užtikrinti vienodų sąlygų prekybos vietoms ir sistemingai sandorius savo viduje sudarantiems tarpininkams. Tai ypač aktualu akcijoms ir depozitoriumo pakvitavimams, kurių kainos pokyčio dydžių spektras yra didesnis negu kitų finansinių priemonių;
                  
               
                     (3)
                  
                  
                     siekiant užtikrinti veiksmingą kainodarą, bendrą turimo likvidumo kokybę ir veiksmingą akcijų bei depozitoriumo pakvitavimų vertinimą, turėtų būti laikoma, kad sistemingai sandorius savo viduje sudarančių tarpininkų skelbiamos kainos atitinka vyraujančias rinkos sąlygas, kai šioms kainoms taikomi minimalūs kainos dydžio pokyčiai, atitinkantys prekybos vietose paskelbtų kainų dydžio pokyčius.
                  
               
                     (4)
                  
                  
                     Europos Parlamento ir Tarybos reglamentu (ES) 2016/1033 (3) iš prekybos vietoms ir sistemingai sandorius savo viduje sudarantiems tarpininkams taikomų skaidrumo nuostatų taikymo srities pašalinami vertybinių popierių įsigijimo finansavimo sandoriai. Todėl iš Deleguotojo reglamento (ES) 2017/587 būtina pašalinti nuorodas į vertybinių popierių įsigijimo finansavimo sandorius;
                  
               
                     (5)
                  
                  
                     todėl Deleguotasis reglamentas (ES) 2017/587 turėtų būti atitinkamai iš dalies pakeistas;
                  
               
                     (6)
                  
                  
                     kai kurios Deleguotojo reglamento (ES) 2017/587 nuostatos neatitinka techninių reguliavimo standartų projektų, kuriais grindžiamas tas reglamentas (4). Kai tokie neatitikimai yra klaidos, turinčios įtakos tų nuostatų esmei, jie turėtų būti ištaisyti;
                  
               
                     (7)
                  
                  
                     šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
                  
               
                     (8)
                  
                  
                     vadovaudamasi Europos Parlamento ir Tarybos reglamento (ES) Nr. 1095/2010 37 straipsniu (5), EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas susijusias sąnaudas ir naudą bei paprašė Vertybinių popierių ir rinkų suinteresuotųjų subjektų grupės nuomonės,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2017/587 pakeitimai
            Deleguotasis reglamentas (ES) 2017/587 iš dalies keičiamas taip:
            
                        1)
                     
                     
                        2 straipsnio h punktas išbraukiamas;
                     
                  
                        2)
                     
                     
                        6 straipsnio h punktas išbraukiamas;
                     
                  
                        3)
                     
                     
                        10 straipsnis pakeičiamas taip:
                        
                           „10 straipsnis
                           Vyraujančias rinkos sąlygas atspindinčios kainos
                           (Reglamento (ES) Nr. 600/2014 14 straipsnio 3 dalis)
                           Laikoma, kad sistemingai sandorius savo viduje sudarančio tarpininko paskelbtos kainos atitinka vyraujančias rinkos sąlygas, kai paskelbimo metu jos yra artimos tos pačios finansinės priemonės lygiaverčio dydžio kotiruotei likvidumo požiūriu labiausiai susijusioje tos finansinės priemonės rinkoje, kaip nustatyta pagal 4 straipsnį.
                           Tačiau laikoma, kad sistemingai sandorius savo viduje sudarančio tarpininko paskelbtos akcijų ir depozitoriumo pakvitavimų kainos atitinka vyraujančias rinkos sąlygas tik tuomet, kai tos kainos atitinka šio straipsnio pirmoje pastraipoje nurodytus reikalavimus ir jas skelbiant paisoma minimalaus kainos padidėjimo, atitinkančio kainos pokyčio dydį, nurodytą Komisijos deleguotojo reglamento (ES) Nr. 2017/588 (*1) 2 straipsnyje.
                        
                        
                           (*1)  2016 m. liepos 14 d. Komisijos deleguotasis reglamentas (ES) 2017/588, kuriuo Europos Parlamento ir Tarybos direktyva 2014/65/ES papildoma techniniais reguliavimo standartais, susijusiais su kainos pokyčio dydžio tvarka, taikoma akcijoms, depozitoriumo pakvitavimams ir biržiniams fondams (OL L 87, 2017 3 31, p. 411).“"
                        
                     
                  
         
            2 straipsnis
            Deleguotojo reglamento (ES) 2017/587 pataisos
            Deleguotasis reglamentas (ES) 2017/587 ištaisomas taip:
            
                        1)
                     
                     
                        2 straipsnio b punktas pakeičiamas taip:
                        
                                    „b)
                                 
                                 
                                    sandoris sudaro prekybos portfeliais dalį, kuri apima penkias ar daugiau skirtingų akcijų.“;
                                 
                              
                  
                        2)
                     
                     
                        3 straipsnio 2 dalis pakeičiama taip:
                        
                           „2.   1 dalyje nurodyti skaidrumo reikalavimai taip pat taikomi informaciniam pranešimui apie susidomėjimą, kaip apibrėžta Reglamento (ES) Nr. 600/2014 2 straipsnio 1 dalies 33 punkte ir laikantis to reglamento 3 straipsnio.“;
                        
                     
                  
                        3)
                     
                     
                        11 straipsnio 4 ir 5 dalys pakeičiamos taip:
                        
                           „4.   Prieš pirmą kartą įvykstant prekybai akcija, depozitoriumo pakvitavimu, biržiniu fondu, sertifikatu ar kita panašia finansine priemone prekybos vietoje Sąjungoje, kompetentinga institucija įvertina tos finansinės priemonės vidutinę sandorių vertę, atsižvelgdama į bet kokią tos finansinės priemonės ir kitų finansinių priemonių, laikomų turinčiomis panašių ypatybių, prekybos istoriją, ir užtikrina šio įverčio paskelbimą.
                        
                        
                           5.   4 dalyje nurodytas vidutinės sandorių vertės įvertis naudojamas nustatant akcijos, depozitoriumo pakvitavimo, biržinio fondo, sertifikato ar kitos panašios finansinės priemonės standartinį rinkos dydį šešių savaičių laikotarpiu po to, kai akcija, depozitoriumo pakvitavimu, biržiniu fondu, sertifikatu ar kita panašia finansine priemone buvo leista prekiauti arba pirmą kartą įvyko prekyba prekybos vietoje.“;
                        
                     
                  
                        4)
                     
                     
                        17 straipsnio 2 dalis pakeičiama taip:
                        
                           „2.   Kompetentingos institucijos, rinkos operatoriai ir investicinės įmonės, įskaitant investicines įmones, valdančias prekybos vietą, naudoja pagal 1 dalį paskelbtą informaciją nuo tų metų, kuriais ši informacija paskelbta, balandžio 1 d.“
                        
                     
                  
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 12 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 173, 2014 6 12, p. 84.
         
            (2)  2016 m. liepos 14 d. Komisijos deleguotasis reglamentas (ES) 2017/587, kuriuo Europos Parlamento ir Tarybos reglamentas (ES) Nr. 600/2014 dėl finansinių priemonių rinkų papildomas techniniais reguliavimo standartais, susijusiais su prekybos vietoms ir investicinėms įmonėms taikomais skaidrumo reikalavimais dėl akcijų, depozitoriumo pakvitavimų, biržinių fondų, sertifikatų ir kitų panašių finansinių priemonių ir su pareiga tam tikrų akcijų sandorius vykdyti prekybos vietoje arba per sistemingai sandorius savo viduje sudarantį tarpininką (OL L 87, 2017 3 31, p. 387).
         
            (3)  2016 m. birželio 23 d. Europos Parlamento ir Tarybos reglamentu (ES) 2016/1033, kuriuo iš dalies keičiami Reglamentas (ES) Nr. 600/2014 dėl finansinių priemonių rinkų, Reglamentas (ES) Nr. 596/2014 dėl piktnaudžiavimo rinka ir Reglamentas (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų (OL L 175, 2016 6 30, p. 1).
         
            (4)  2015 m. rugsėjo 28 d. galutinė ataskaita „Draft Regulatory and Implementing Technical Standards MiFID II/MiFIR“ (ESMA/2015/1464).
         
            (5)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).